Biela sobota

**Hlavná téma:** nádej zmŕtvychvstania, naše krstné sľuby.

**Symbol slávenia:** svieca– symbol Krista, ktorý je svetlom sveta.

**Ako si pripomenúť Bielu sobotu?**

1. Bielu sobotu slávime predovšetkým na vigíliu, teda v podvečer. Očakávame ráno zmŕtvychvstania, neoslavujeme dnešný deň.
2. Zapálime si sviecu. Pri liturgii by sme začali posvätením paškálu – sviece, ktorá nás bude sprevádzať celý rok a má pripomínať, že Kristus je svetlo. On osvecuje cestu, nie je len zvykom, nie je záťažou, ale svetlom na náš chodník.
3. Modlitba na úvod:

**Zaplesaj, nebeský chór anjelov, zaplesajte, oslávení v nebi, nech zahlaholí chválospev na oslavu víťazného Krista. Zaraduj sa, zem, zaplavená toľkým jasom, lebo svetlo večného Kráľa vymanilo ťa z moci temnôt. Raduj sa aj ty, Matka Cirkev, ozdobená žiarou Pánovej slávy, a tento chrám nech zaznie naším jasavým spevom.**

**Je naozaj dôstojné a správne z hĺbky srdca a z celej duše zvelebovať neviditeľného, všemohúceho Boha Otca a ospevovať jeho jednorodeného Syna, nášho Pána Ježiša Krista. On namiesto nás splatil večnému Otcovi dlžobu za hriech Adamov a svojou krvou zrušil výrok odsúdenia za prvotnú vinu. Lebo slávime veľkonočné sviatky, keď bol zabitý pravý Baránok, ktorého krv posväcuje dveraje veriacich. Toto je noc, v ktorej si našim otcom, synom Izraela, pomohol prejsť suchou nohou cez Červené more, keď si ich vyviedol z Egypta. Toto je noc, v ktorej jas ohnivého stĺpa rozohnal temnoty hriechu. Preto ťa, Otče, prosíme, nech, táto svieca, zasvätená oslave tvojho mena, žiari nehasnúcim svetlom a zaháňa nočné temnoty. Prijmi ju so záľubou a jej žiara nech sa spojí so svetlom nebeských hviezd. Nech ju nájde horieť ranná zornica, tá zornica, ktorá nikdy nezapadá: tvoj Syn Ježiš Kristus, ktorý slávne vstal z mŕtvych, osvecuje ľudstvo veľkonočným svetlom a s tebou žije a kraľuje na veky vekov. Amen.**

1. Prečítaj si biblický text:

Pán povedal Mojžišovi: „Čo voláš ku mne? Povedz Izraelitom, aby sa pohli. Ty zdvihni svoju palicu a vystri ruku nad more a rozdeľ ho, aby Izraeliti mohli prejsť stredom mora ako po súši.

Ja zatvrdím srdce Egypťanov a budú sa hnať za nimi; a na faraónovi, na celom jeho vojsku, na jeho vozoch a jazde ukážem svoju slávu. Egypťania spoznajú, že ja som Pán, keď ukážem svoju slávu na faraónovi i na jeho vozoch a jazde.“

Tu sa Boží anjel, čo šiel pred izraelským táborom, zdvihol a išiel za ním. A s ním aj oblačný stĺp zmenil svoje doterajšie miesto – prešiel spredu zaň. Postavil sa medzi egyptský tábor a izraelský tábor. Oblak bol pre jedných temný, druhým osvetľoval noc, a tak sa celú noc nemohli jedni k druhým priblížiť.

Mojžiš vystrel ruku nad more a Pán ho celú noc prudkým horúcim vetrom rozháňal a vysúšal. Voda sa rozdelila a Izraeliti šli stredom mora po suchu, kým voda bola ako múr po ich pravici a ľavici. Egypťania ich prenasledovali. Všetky faraónove kone, vozy a jazdci sa pustili za nimi doprostred mora.

Ale v čase rannej stráže sa Pán pozrel z ohnivého a oblačného stĺpa na Egypťanov a ich vojsko uviedol do zmätku. Hamoval kolesá na ich vozoch, takže mohli len ťažko napredovať. Preto Egypťania hovorili: „Utekajme pred Izraelitmi, lebo Pán za nich bojuje proti nám.“

A Pán povedal Mojžišovi: „Vystri ruku nad more, aby sa vody vrátili na Egypťanov, na ich vozy a na ich jazdcov.“ Mojžiš vystrel ruku nad more a ono sa nad ránom vrátilo na svoje pôvodné miesto. Vody sa valili oproti utekajúcim Egypťanom a Pán ich prikryl vlnami uprostred mora. Vody sa vrátili a pokryli vozy i jazdcov celého faraónovho vojska, ktoré sa pustilo za Izraelitmi do mora. Ani jeden z nich neostal. No Izraeliti prešli stredom mora po suchu a voda bola ako múr po ich pravici a ľavici.

Takto Pán v ten deň vyslobodil Izrael z rúk Egypťanov. Videli mŕtvych Egypťanov na morskom brehu i mocnú ruku, ktorú Pán zdvihol proti nim. Ľud sa bál a uverili Pánovi i jeho služobníkovi Mojžišovi.

Vtedy Mojžiš a synovia Izraela zaspievali Pánovi túto pieseň:

Spievajme Pánovi, lebo sa preslávil.

Spievajme Pánovi, lebo sa preslávil: \*  
koňa i jazdca zmietol do mora.  
Pán je moja sila a moja udatnosť, \*  
on ma zachránil.  
On je môj Boh, chcem ho velebiť; \*  
Boh môjho otca, budem ho chváliť.   
Pán je ako bojovník; \*  
Jahve je jeho meno.  
Faraónove vozy a jeho vojsko zmietol do mora; \*  
jeho najlepší bojovníci utonuli v Červenom mori.   
Vlny ich pokryli; \*  
sťa kameň klesli do hlbín.  
Tvoja pravica, Pane, vyniká mocou, \*  
tvoja pravica, Pane, zasiahla nepriateľa.   
Vovedieš ich a zasadíš na vrchu svojho dedičstva, \*  
v svojom bezpečnom príbytku, ktorý si ty, Pane, urobil;  
vo svätyni, ktorej základy kládli tvoje ruky, Pane. \*  
Pán bude kraľovať naveky a navždy.

1. Porozmýšľaj nad prečítaným textom. Je základom slávenia veľkej noci tak v židovstve, ako aj v kresťanstve. Uvedom si detaily, ktoré si doteraz nevnímal. A hlavne, skús premýšľať nad tým, čím všetkým ťa v živote previedol Boh, kde všade ti dal silu, aj keď si ju nečakal, kde všade ti ukázal cestu, aj keď ty si ju predtým nevidel...
2. Poďakuj za svoj život, za všetko sprevádzanie, ktoré dostávaš.
3. Obnovenie krstných sľubov:

Cieľom dnešnej liturgie je obnoviť si vlastné krstné sľuby. Nimi sa hlásime ku Kristovi a aj k nádeji, ktorú nám priniesol.

**Bože, Otče, som tvojím synom (tvojou dcérou), bratom (sestrou) tvojho Syna Ježiša Krista, chrámom Ducha Svätého a členom (členkou) svätej katolíckej Cirkvi. Ďakujem ti za tento dar. Dnes sa znovu zriekam zlého ducha aj všetkých jeho skutkov a všetkých pokušení a vyznávam svoju vieru i vieru tvojej Cirkvi:**

**Verím v teba, Bože, Otče všemohúci, Stvoriteľ neba i zeme. Verím v Ježiša Krista, tvojho Syna a nášho Pána, narodeného z Márie Panny, umučeného a pochovaného, ktorý vstal z mŕtvych a sedí po tvojej pravici. Verím v Ducha Svätého, vo svätú katolícku Cirkev, v spoločenstvo svätých, v odpustenie hriechov, vo vzkriesenie tela a v život večný.**

**Toto je viera moja, toto je viera Cirkvi. Túto vieru vyznávam a ona je mojou slávou v Ježišovi Kristovi, našom Pánovi. Amen.**

1. Chváľ Boha. Pomodli sa 3x za sebou modlitbu Sláva Otcu.